Familien bestående af mor og far og to børn på 10 og to år fik selv reddet sig ud af flammerne, der på kort tid havde fået fat i det meste af bygningen. Huset er beliggende i Gunderup, og branden opstod ved fire-tiden. Umiddelbart har ingen naboer været i fare i forbindelse med branden. Branden menes umiddelbart at være opstået i husets udestue, men politiets teknikere er knap nok begyndt undersøgelserne, hvorfor brandårsagen fortsat er ukendt. Familien er kørt til Aalborg Sygehus til observation for røgforgiftning, da der havde udviklet sig en del røg, da familien tilfældigvis blev vækket af en lyd i stuen, som altså viste sig at være brand. Politiets vurdering er, at halvdelen af huset er totalt udbrændt.

Opsummering:
En familie på fire blev natten til mandag vækket ved, at der lød knitren i stuen, og det viste sig hurtigt, at hele huset brændte.